text:
E movilizacion rapido, e apoyo logistico y e experiencia tecnico ta ser proporciona na e paisnan for di principio.
Washington, D.C., 2 di juli di 2020 (OPS) – PAHO ta continua y accelera e trabao pa yuda e paisnan di America pa enfrenta e grave efectonan social y di salud di e pandemia COVID-19. Den un informe nobo, PAHO a describi e detayenan di e movilizacion rapido y e apoyo tecnico den e centro di su amplio respuesta di emergencia desde Januari.
COVID-19 awo a extende na e 54 paisnan y territorionan di e Americas, cu mas di 5 miyones di caso y mas di 244,000 morto reporta te cu awor. “E epicentro di e pandemia COVID-19 a desplaza na e Region di e Americas”, segun e informe nobo di PAHO. Estados Uni di America y Brasil combina ta representa e 75% di tur e casonan y e 74% di tur e mortonan reporta actualmente den e Region, agrega.
E informe aki di 77 pagina ta analiza e situacion epidemiologico pa regionnan, incluyendo America Norte, America Central, America Sur y Caribe, y na nivel nacional, brindando detaye riba e respuesta di PAHO den cada pais.
E equipo di sistema di maneho di incidentenan regional y nacional di PAHO tabata proporcionando respuesta di emergencia directo na e Ministerionan di Salud y otro autoridadnan nacional den areanan vital di salud publico desde di e prome alerta. E equiponan especifico ta brinda apoyo cu ta centra den e coordinacion den e paisnan, e comunicacion di riesgo y e participacion di e comunidad, e vigilancia y e respuesta rapido, e puntonan di entrada, e capacidad di laboratorio, e prevencion y e control di infeccionnan, e maneho clinico, e logistica, e mantenimiento di servicionan di salud esencial, y e investigacion y e desarroyo.
E operacionnan di emergencia ta yuda na adkiri equiponan
Den operacionnan di emergencia, unda PAHO tin mas di 40 aña di experiencia, e Organizacion a moviliza rapidamente cu expertonan y equiponan pa responder na COVID-19. PAHO a yuda na adkiri equipo di proteccion personal (EPP), mandando 54 equipo na 26 pais. E suministronan vital pa e trahadornan di salud a inclui 1.3 miyon di handschoen, 1 miyon di mondkapjes quirurgico y N95, 403,000 bata y 42,000 bril di proteccion na e paisnan. E deposito di PAHO na Panama ta sirbi como centro logistico, ricibiendo y mandando EPP y otro suministronan cu ta salba bida. Su red di adquisiciones no ta unicamente cumprando suministro, sino tambe coordinando cu PAHO y e agencianan di e ONU “pa logra encontra solucionnan pa e desafionan criticos di adquisicion actual”.
Den e prome etapanan di e pandemia, PAHO a desplega 25 misiones di expertonan tecnico den 20 pais pa garantiza cu nan tabata prepara pa realiza pruebanan molecular di laboratorio pa COVID-19 y tambe implementa e rastreo di contactonan, segun e informe.
Despues di cu a sera mayoria di fronteranan, “PAHO a imparti 49 capacitacion virtual regional y nacional y seminarios web na mas di 1,000 profesional di salud den full e continente americano encuanto e estimacion di e necesidadnan di PPE y camanan di hospitalnan y ICU; identifica lugarnan alternativo di atencion medico, dado e sistemanan di salud sobrecarga; diagnostico molecular pa COVID-19; vigilancia; y otro areanan esencial ”, e informe a indica.
Tin mester di mas recursonan
E movilizacion di recursonan ta un necesidad clave pa e respuesta di e paisnan pa e pandemia de COVID-19. PAHO a lansa un yamada inicial di US $ 95 miyon pa apoya y amplia e esfuerzonan di preparacion y respuesta di salud publico den America Latina y Caribe entre maart y augustus di 2020, y awor ta estima cu lo mester di US $ 200 miyon pa e periodo di 11 luna desde februari te na e finalnan di 2020. Pa 30 di juni di 2020, a recibi un total de US $ 66,6 miyon den contribucion di donantenan y compromisonan firme.
E informe ta indica, mirando pa futuro, “E lucha contra e propagacion di e virus aki lo resulta desafiante, ya cu e paisnan ta enfrenta un perspectiva economico insigur debi na e problemanan global y domestico deriva di e efectonan di e blokeo di lunanan”. E sistema di salud cu fondonan insuficiente cu no ta equipa adecuadamente pa responde na malaria, e sarampion, keintura geel y otro enfermedadnan ta compone e desafio.
Bay mas aya di e sector di e salud.
E equipos di e oficinanan di e paisnan di PAHO ta trahando directamente hunto cu su contrapartenan gubernamental pa desarroya y refina plannan di accion nacional cu ta bay mas aya cu di d sector di salud debi na e gracedad di e pandemia, e informe nobo ta splica. “E 35 Estadonan miembro a activa mecanismos intersectorial den respuesta na e pandemia di COVID-19, involucrando e liderazgo politico mas halto incluyendo sectornan clave pa proporciona un respuesta integral. PAHO a pone su mes den contacto cu otro agencianan di e ONU denter di e paisnan pa lidera e respuesta di e sector di salud y garantiza cu e sistema di ONU sigui cu un enfoque holistico pa aborda e pandemia aki y su repercusionnan ”
Den materia di vigilancia, e Organizacion ta produciendo y difundiendo informenan di e situacion, publicando datonan di griep y otro virusnan respiratorio, automatizando plannan di maneho di datonan y formando e paisnan over di e sistema di vigilancia simplifica Go Data. A implementa otro hermentnan manera CovidSIM y EpiEstim pa yuda e paisnan pa estima e necesidadnan di adquisicion di equiponan y suministronan pa satisface nan necesidadnan.
E prevencion di infeccionnan y e control , un herment ta importante pa limita e propagacion di COVID-19, tabata un focus e capacitacion y apoyo pa e paisnan, cu documentonan, protocolnan y diagramanan di fluho cu ta ser actualiza y distribui cu frecuencia.
E Organizacion a difundi numeroso documentonan tecnico basa riba evidencia pa yuda e paisnan pa guia strategianan pa maneha e pandemia y continua proporciona e informacion cientifico mas recien na e paisnan.
PAHO tambe ta yudando e paisnan na fortalece e servicionan di salud, difundiendo informacion a traves di documentonan y seminarionan web riba equiponan medico di emergencia, eligiendo sitionan di atencion medico alternativos pa enfrenta mas paciente, formanan di amplia e capacidad di atencion critico, estimando e necesidadnan di equipo di proteccion personal y otro medidanan.
Ensayonan terapeutico y vacunanan.
E investigacion y desarrollo, PAHO ta trahando cu e paisnan den e mapping di ensayonan di terapianan y vacunanan den e region, purbando guiasnan y plantillanan pa revisionnan etico y supervision, y sistematizando revisionnan rapido di temanan clave como estacionnan di triage pa e capacidad di sobretension, uso di plasma convaleciente, terapia cu corticosteroide y otronan.
E respuesta di e Organizacion tambe tabata importante den e comunicacionnan, utilizando un variedad di plataforma pa distribui mensajenan clave y trahando pa desarroya manualnan pa periodistanan, impartiendo capacitacion den comunicacion di riesgonan y distribuyendo guianan pa lidernan riba con comunica over COVID-19. PAHO a designa alto funcionarionan como portavoznan di e pandemia, y su directora, Carissa F. Etienne, tabata hibando reunionnan di prensa semanal riba e brote y e respuesta.
Den educacion, e Campus Virtual di Salud Publico di PAHO a ser poni na disposicion di publico varios curso den spaño, portugues of den ambos ademas di ingles. Esakinan ta cubri temanan clave como e virusnan respiratorio emergentes, incluyendo COVID-19: metodonan di deteccion, prevencion, respuesta y control; Prevencion y control di infeccionnan (IPC) causa door di COVID-19; Salud ocupacional; maneho clinico di infeccionnan respiratorio agudo grave y otronan.


c: text/html

text:
Oranjestad-Parlamento ta tratando e presupuesto di pais Aruba pa 2015, y no ta mustra cu Gobierno ta serio den su maneho financiero. Gobierno tin cantidad di gasto di luho den e presupuesto, y hopi post masha irealistico.
Pero di otro banda nan ta laga si e gastonan di 9 minister. Si nan baha di 9 pa 7 minister ta scapa pueblo 17 miyon florin pa anja! Pero aparentemente Gobierno kier mantene e 17 miyon ey pa nan por sigi gosa y fiesta, y ta scohe pa klap pueblo un medida di aumento di BBO te na 3.5%, mas cu tempo di MEP mes.
MEP ta cla cu e presupuesto aki. E ta un farsa completo. Ministernan en bes di atende cu e crisis financiero, a papia cantidad di cos bunita, y a insulta miembronan di Parlamento. Pero ningun a atende cu e problema real di nos pais ni con nos ta bai solucione: e MEGA DEBE.
Ta momento pa yega na votacion y mira kiko ta bai pasa cu e presupuesto 2015, cu e CFT, y cu e posicion di Hulanda den tur esaki.
Un y tur ta wordo invita pa sigi e reunion aki desde 11or di mainta via Canal 46, radio 107.5 FM of http://www.parlamento.aw

robotstxt: allowed

filter: keep


text:
KRALENDIJK – E instansha pa kuido di salú Fundashon Mariadal (FM) no ta rekonosé Federashon General pa Trahadó Boneriano (AFBW) mas komo partner di kombersashon. Esaki pasobra e bònt no ta inskribí na Kámara di Komèrsio i no ta registrá na notario segun e leinan nobo. Segun e forman di AFBW Nilco Rollan esaki ta pará den un ‘karta denigrante’ di maneho di FM.
Asina e negosiashonnan pa un CAO nobo pa e trahadónan den kuido na FM a kai den un impase atrobe, Rollan ta bisa.
Areglo di Labor na lugá di un CAO
E presidente di e sindikato ta haña esaki un ‘manera inhustu i intrigante’ di maneho di FM. “Nos a ferwagt ku, ku e bon relashon ku nos tabatin ku FM, nan por a yama nos na telefon i hala nos atenshon riba esaki.” Ademas FM no ta retené e kontribushon di AFBW mas i despues di 31 di desèmber ora e CAO aktual vense, lo introdusí un areglo di labor.
Bèk pa e miembronan
Fin di ougùstùs minister Wouter Koolmees di Asuntunan Sosial i Empleo (SZW) a ordená e dos partidonan pa bai sinta rònt di mesa ku un mediador di gobièrnu. Asina segun lei e por a para e akshonnan di e tempu ei. E periodo di plakia kontroversia di nobenta dia ku ademas e minister a proponé si dado kaso e partidonan ainda no bini kla, a pasa.
Segun Rollan Fundashon Mariadal no a reakshoná riba e proposishon entre medio di e mediadó di gobièrnu. Djabièrnè awor AFBW ta reuní ku su miembronan pa mira ki mandato nan ta haña pa akshon mas aleu.


text:
Kralendijk – Bonhata ta mira ku satisfakshon riba e rekuperashon di e sektor turístiko. Ta bisto ku Boneiru ta mas okupá ku binida di estranheronan. Mas okupá ta nifiká alabes ku pa gran mayoria di e sektor turístiko tin mas oportunidat di negoshi, kua anteriormente mester a sufri dor di e inaktividat kompleto despues di e brote di Covid-19 den 2020.
Okupashon pa akomodashonnan den luna di ÿuli a yega alrededor di 70% I ougùstùs alrededor di 75%Kompará esaki ku ÿuli I ougùstùs di 2020, kual tabata 20- 25%, ta un subida signifikante. E subida aki a sòru pa e fenómeno di “Christmas in the Summer” i por a nota subida di okupashon di kambernan di hotel, mas trip di buseo pa dive shop a tuma lugá, restorantnan tambe ta yen, kompanianan di hür outo mester hasi nan sòm pa por sirbi kliente. Hopi ta esnan ku a kuminsa gana nan pan bek den e sektor aki, sea direkto òf indirekto.
Variante Delta ta lur
Ousensia di un maneho klá pa loke ta e pasonan ku mester tuma awor ku e variante “Delta” a hasi su entrada aki na Boneiru, por sòru pa e rekuperashon aki ta keda algu solamente temporal, mientras ku e sektor turístiko ta un di e industrianan kaminda hopi ta gana nan sèn for di dje aki na Boneiru. Nos a mira kon e variante “Delta” mesora a impaktá partinan di sektor turístikonan si sla nan bisiña i te sierto grado diferente aktividat mester a ser kanselá por kompleto òf adaptá. Rekuperashon di e sektor i apoyo atraves di e NOW/TVL no por kompará ku e eksperensia di e industria turístiko pa e ultimo 15 lunanan. Mester bin un maneho klá pa garantisá kontinuidat den e sektor aki.
Nos mester tene kuenta ku e echo, ku por ehèmpel merkado Merikano no a regresá kompletamente, esaki tumando na kuenta e kantidat di buelonan for di e destinashon di Merka ku te ainda ta keda atras. E merkado aki ta kontribuí signifikantemente na entradanan di e sektor. Apesar di un nivel di okupashon rasonabel pa varios akomodashon, ainda ta notando ku algun den e sektor tin difikultat pa yena kambernan di hotel i mesanan den restorant. Notabel ta e skarsedat na personal den horeca pa akapará e demanda kresiente. Pa yena e bashínan aki mester tin e posibilidat pa rekrutá empleadónan riba merkado internashonal, tambe ofresé formashon pa lokalnan ku ta disidí di drenta den e merkado turístiko ta un punto di salida importante. Mester rekonosé ku e sector di Horeca ta un sektor ofisial di nos ekonomia kaminda hopi ta esnan ku ta gana nan.
Nos mester tin kurashi pa rekonosé alabes ku e situashon aktual no ta e normal bieuw, pero sigur no ta kumpli ku e normal “nobo” tampoko pa kua e sektor por ta satisfecho kuné, al menos ku no tuma akshon awor pa formulá un maneho dediká pa garantisá kontinuidat di e sektor den kaso ku bini un brote masal di Covid-19 (“Delta”). Mestersirbi e sektor mas konsiente, siña di pasado i ofrese solushonnan praktiko ta e siguiente paso. Huntu nos mester karga e sektor aki.


text:
Tur ciudadano di Aruba cu kier biaha pa exterior mester tin un paspoort. Paspoort Hulandes ta un documento rekeri pa por biaha pa exterior. Tur persona cu tin e nacionalidad Hulandes y cu ta inscribi den registro di Censo di Aruba por pidi en principio un paspoort Hulandes na Censo. Menornan di edad (bou di diesocho aña) mester tin aprobacion di nan mayornan, voogd of di esnan encarga cu autorisacion di mayor pa nan. Tur hende mester acudi personalmente na Censo, ora di pidi un paspoort of ora di duna aprobacion pa pidi un paspoort.
Limitacion fisico
Si e persona cu ta haci e peticion tin un limitacion fisico y pa e motibo ey no por pidi e paspoort personalmente, e ora ey un miembro di famia of un funcionario di un instituto autorisa (cas di anciano etc.), unda e persona cu ta haci e peticion ta interna, por haci e peticon personalmente na e loket di oficina principal di na Schoolstraat 2. Na yegada ta tuma un number pa haci e peticion pa paspoort.
- E paspoort caduca;
- Un potret reciente na color;
- Prueba di identidad valido di e persona cu ta haci e peticion (miembro di famia of funcionario di e instituto.
Aplica pa paspoort
Por aplica pa un paspoort door di
1. Acudi personalmente
Por acudi personalmente na e balie di oficina principal di Censo situa na Schoolstraat 2.
2. Segun cita
Por haci un cita pa pidi bo paspoort via Haci un cita. Bo ta haya un cita pa pidi un paspoort cerca oficina di Censo na L.G. Smith Boulevard 66.
Ora di pidi un paspoort, mester presenta cu e siguiente documentonan:
- E paspoort cu a caduca, si ta renoba paspoort;
- Si ta trata di un prome peticion, mester bin cu un identificacion valido;
- Un pasfoto segun reglamento stipula (wak tambe Fotomatrix Model 2007);
- Den caso di menor di edad, e mayornan, voogd of esnan encarga cu autoridad di mayor mester ta presente pa duna aprobacion;
- Si un di e mayornan of voogd(nan) no por ta presente mester di un declaracion cu ta duna permiso y un copia di un prueba di identidad valido (paspoort, cedula of rijbewijs) di e mayor of voogd cu no por ta presente. Riba e copia mester tin su firma para. Si un di e mayornan of voogd (nan) ta den exterior, e ora ey mester mail e declaracion unda ta duna permiso, como tambe copia di e prueba di identidad valido (paspoort, cedula of rijbewijs) unda su firma ta para, directamente pa Censo/Registro Civil na info@censo.aw.
- Si bo a perde of nan a horta bo paspoort, bo no mester bay polis mas pa traha un procesverbaal pa haci un peticion nobo pa paspoort. Pero bo tin cu informa Censo inmediatamente di robo of perdida di bo paspoort, unda bo mester firma un declaracion segun berdad. Por haci un peticion pa pasoort mesora. Si bo no tin otro prueba di identidad, pero si bo ya a yega di pidi un paspoort na Censo/Registro Civil, e ora ey nan por identifica bo basa riba esaki. Si no, e ora ey bo mester presenta na Censo/Registro Civil cu dos testigo.
- Si ta trata di un persona cu limitacion fisico, prueba di identidad di e persona cu ta haci e peticion pe (miembro di famia of funcionario di e instituto unda e persona ta interna/biba).
Tene cuenta!!!!
Bo paspoort bieu tin un visa vigente ainda den dje? E ora ey ora di haci peticon pa y ora di busca e paspoort mester informa e funcionario na un forma cla cu e paspoort bieu tin un visa y cu no ta desea pa perfora e pagina concerni.
Condicionnan:
Manera meciona na comienso di e pagina aki e condicionan pa pidi un paspoort ta:
- Un paspoort mester pidi personalmente (ora di pid un paspoort mester tuma fingerprints Lesa mas tocante tumamento di fingerprints.
- Bo mester ta inscribi na Censo
- Bo mester tin nacionalidad Hulandes
Fingerprint
Ora di haci peticion pa un paspoort ta tuma dos fingerprint di bo persona. Esaki ta pa preveni fraude y abuso. Conforme regulacion Europeo, Censo/Oficina di Registro Civil, durante peticion di bo paspoort, ta tuma bo fingerprints. Pa esaki ta uza un machine cu ta tuma fngerprints electronico na e balie. Lo registra e marcanan di dede den e chip cu tin den e paspoort. Marcanan di dede ta keda warda unicamente den e paspoort mes. Fingerprints ta obligatorio ora di pidi un paspoort. Sin fingerprints bo no por pidi un paspoort. Ainda bo tin un paspoort sin fingerprints? E ora ey bo paspoort ta valido te cu e fecha cu e ta caduca.
Condicionnan
Pa por tuma fingerprints:
- Bo dede mester ta limpi. Pa tuma un bon fingerprint, bo dede no mester tin otro tipo di sushi (bolonbonchi) riba dje, por ehempel resto di verf;
- Bo mester ta mayor di 12 aña.
No ta posibel pa tuma fingerprint
Si no ta posibel por tuma fingerprint durante peticion di bo paspoort, por ehempel door di un limitacion fisico temporario, e ora ey bo por:
- warda te ora ta posibel pa tuma un fingerprint of
- bou di cierto condicionanan ta haya un paspoort cu un validez di diesdos luna maximo;
- Si ta trata di un limitacion permanente door di cua ta imposibel pa tuma fingerprints por haya bou di cierto condicion un paspoort sin fingerprint cu un duracion di 5 aña.
Busca paspoort
Por pasa busca e paspoort despues di 10 dia di trabou na oficina principal na Schoolstraat 2. No por haci afspraak pa busca e paspoort (unicamente pa haci peticiona pa paspoort). Por busca e paspoort personalmente na oficina principal situa na Schoolstraat 2. Ora drenta e oficina ta tuma un number via e sistema di duna number na cliente. Despues ta yama e number via e pantaya.
Paspoort di emergencia / Laissez passer
Paspoort di emergencia ta un documento di biahe temporario. Cu e documento aki un persona por biaha despues di per ehempel perdida, robo of desaparicion di e documento di biahe y ora cu prome cu bo biaha no ta posibel pa haci peticion pa un documento pa biaha nobo. Bou di condicionnan por pidi un paspoort di emergencia (noodpaspoort / aissez passer) na Gabinete di Gobernador.
Tin cu pidi prome un peticion pa un paspoort nacional na Censo.
Paspoort pa negoshi
Un paspoort pa negoshi ta un paspoort comun, pero cu dobel cantidad di blachi 64 na luga di 32. Si bo ta biaha frecuentemente (pa negoshi of priva) y mester di extra luga pa stempel di aduana y visa, bo por pidi un paspoort di negoshi.
Perde of a horta paspoort
- Si bo a perde of nan a horta bo paspoort, bo no mester bay polis mas pa traha un procesverbaal pa haci un peticion nobo pa paspoort. Pero bo tin cu informa Censo inmediatamente di robo of perdida di bo paspoort, unda bo mester firma un declaracion segun berdad. Por haci un peticion pa pasoort mesora. Si bo no tin otro prueba di identidad, pero si bo ya a yega di pidi un paspoort na Censo/Registro Civil, e ora ey nan por identifica bo basa riba esaki. Si no, e ora ey bo mester presenta na Censo/Registro Civil cu dos testigo.
Periodo di validez
E paspoort tin en principio un validez di diez aña. Den casonan di excepcion e validez por ta menos. Un paspoort otorga ta y ta keda propiedad di Reino Hulandes. Pa peticion of renobacion por pasa personalmente of por Haci un cita na Seccion Paspoort.
Potret riba paspoort
Si bo ta haci peticion pa un paspoort, bo mester trece cubo un potret (pasfoto). E potret ta pa indentificabo. E potret mester cumpli cu cierto condicionnan pa e keda acepta. E condicionnan ta necesario pa por warda e toma di bo cara den forma digital den e chip di bo document di biahe. Por tira un bista riba e condicionnan cu e potret mester cumpli cune pa por keda acepta.
Exigencianan na e potret pa paspoort
Ora di entrega un peticion pa un paspoort mester entrega un potret na colo. E potret mester cumpli cu cierto exigencianan. Esaki ta encera entre otro calidad di e potret, background, con e cara ta refleha, postura y expresion.
Fotomatrix Model 2007
Tur e exigencianan por haya den e Fotomatrix Model 2007. Door di digitalisacion di e potret e toma di cara tambe ta almacena den e paspoort
Potret cu ta duna un bon releho di e persona
E potret mester refleha un bon imagen di e persona cu ta haci e peticion. E instancia unda ta pidi e paspoort, ta determina si e paspoort ta cumpli cu e exigencianan. Lo no trata e peticion di un paspoort si e potret no ta cumpli cu e exigencianan. E ora ey mester entrega un potret nobo. Den e Ley di paspoort tin para cu ta retene e paspoort si e potret no ta parce suficientemente na tenedo e documento. Esaki tambe ta aplicabel pa un cedula. Si hende tin duda tocante e semehansa di e potret, e ora ey por tuma contacto cu e instancia cu a otorg’e.
Cos di bista na cabes riba potret
Den principio e cabes meser keda sin tapa. Tin excepcion, por ehempel ora ta bista algo pa tapa cabes pa motibo religioso of di salud. E instancia cu ta otorga e document ta stipula si ta trata di caso unda ta haci excepcion.
Grandura di e cara riba potret
Pa e largura y anchura di e cara tambe tin exigencianan. No por determina ooraanzet (Esaki ta e puntanan na banda di e cabes unda e horeanan ta crece na e cabes) si e bandanan di cara ta tapa. Esaki no kier meen cu e horeanan mes mester ta visibel. Ta determina e largura door di midi di cachete te cu e parti mas halto di e cabes.
Potret pa muchanan menor di 6 aña
Si ta pidi un paspoort pa un mucha menor di 6 aña, e ora e rekisitonan ta mas flexibel pa e potret pa paspoort. Esaki ta yama exigencianan minimo. Por haya mas informacion di e exigencia minimonan aki den e Fotomatrix Model 2007 .
Por haya mas informacion na Censo riba e site http://www.paspoortinformatie.nl/ of por manda un mail na ministerio di Asunto Interior y Relacion di Reino Hulandes via http://www.minbzk.nl/algemene-onderdelen/serviceblok/contact".


text:
Aruba Bank ta participa na sesionnan preparatorio di Hogeschool Rotterdam
Oranjestad, 5 di juli 2021 –Aruba Bank a host un serie di sesionnan educativo conhuntamente cu e grupo di e programa ‘Subi Jet Pa Bo Get’, diseña pa studiantenan cu ta bai cuminsa cu nan estudio na Hogeschool Rotterdam na september 2021.
‘Subi Jet Pa Bo Get’ ta un programa cu ta wordo dirigi y ofreci paHogeschool Rotterdam pa guia studiantenan. E programa tadiseña na un forma practico, cu ta yuda e hoben prepara ariba tereno di entre otro finansa, cultura, heimwee, huisvesting, seguro, soft skills y por ultimo e estudio mes. E programa ta yuda forma un base solido den nan preparacion pa emigra como studiante na Hulanda.
“Subi Jet Pa Bo Get” ta consisti di un total di diez (10) sesion. Di cual seis (6) sesion na Aruba y cuater (4) na Hulanda. Door di completa e programa, e studiante ta cualifa pa su prome dos (2)studiepunten di e prome aña escolar na e instituto Hogeschool Rotterdam.
Representante di Aruba Bank, Sra Suzette Bareño – Human Resources Senior Advisor, conhuntamente cu Sra Lisanne Gomez – Docente di Economia na EPI, a facilita e workshopnan aki conhuntamente cu Ghislain Thode – Educador Freelance kende ta encarga cu prepara studiantenan pa e 21+ Toets. Erepresentantenan di Aruba Bank y di EPI a comparti nan experiencia di nan estudio y nan tempo como studiante, como cu nan tambe a sigui nan estudio na Hogeschool Rotterdam.
E programa aki ta percura pa studiantenan sera amistad y pa duna sosten na otro. Mayornan tambe tabata invita pa forma parti di e programa na unda nan duda, miedo y preocupacionnan ta wordo comparti.
E aña aki a tene un les adicional di cushinamento bou di encargo di Sr Willem Seferina - Empresario, kende a duna e studiantenan e base solido pa traha sopi y un bon stoba.
Aruba Bank ta felicita e studiantenan cu a completa e programa di ‘Subi Jet Pa Bo Get’, y alabes ta desea tur studiante hopi exito den nan preparacionnan pa sigui cu nan estudio den exterior.


text:
Ban respeta reglanan di Crisis Team y cuida nos hendenan
Alan Howell, lider di partido POR ta pidi tur colega politico pa por fabor respeta e reglanan stipula pa Crisis Team y asina cuidanos hendenan. Aruba su situacion di Covid-19 ta mustra cu ta bayendo den un miho direccion y ta importante pa tur partido y politiconan respeta e reglanan stipula pa proteha nosciudadanonan mas tanto cu ta posibel.
“Nos ta bibando den temponan di crisis y pa supera esaki cadaun di nos mester pone di nos banda. Logico como politico bokier bishita y scucha e pueblo, pero e campaña aki ta bay ta completamente diferente na loke nos semper a conoce”, Howell ta declara.
E ta pidi tur hende pa por fabor evita bishita di cas, mantenedistanciamento social, dos aspect cu semper a domina den campañanan anterior, pero cu e biaha aki no por tuma luga paproteha nos poblacion y reduci mas tanto posibel e contagio di e virus.
Alan ta recorda tur hende loke a pasa na nos hermana islaCorsow, unda cu debi na campañana politico e virus a plama y awe ainda ta mira e consecuencianan, inclusive fatal di e falta di distanciamento social. “Ban siña di e erornan aki y proteha nosisla y nos hendenan, ban mustra cu a pesar di diferenciananpolitico, nos por uni y mantene nos mes na e reglanan di Crisis Team pa bienestar di nos hendenan”, lider di POR a finalisa.


text:
KRALENDIJK – Djabièrnè 26 di febrüari último, a tuma lugá partido number 5 di e kampionato di futbòl di nos isla bálido pa FFB ku a bai entre Estrellas di Nort’i Saliña i Vitesse di Antriol/Playa Pabou. E Partido aki a tuma lugá den Stadion Kralendijk na Playa i a konosé un total di 4 gol.
Un partido ku tur dos ekipo a kuminsá ku atakenan ámbos banda.
Den e promé mitar, e partido no a konosé gol. E partido a bai sosegá 0-0 pues.
Den e segundo tempu reglamentario na di 51 minüt, Giovanny Janga ku un tremendo akshon a pasa e bala banda di e kiper di Estrellas i ta habri e markadó 1-0 pa Vitesse. E ekipo di Estrellas ku no por a kere ku Vitesse a bai dilanti, despues di algun minüt ta hasi e partido 1-1 na di 58 minut ku gol di Wilson Alvarado. Mester menshoná ku e spit di wega a lanta na momentu ku e partido a empatá na 1 i Estrellas a kuminsá ataká formal pa buska e siguiente gol. Na di 70 minüt, Javier Martha ta hasi e partido 2-1 pa Estrellas pika dilanti. Den e último minütnan di e partido, e ekipo di Vitesse no a pèrdè speransa i ku alma i kuerpo ta logra empatá e partido na di 91 minüt ku un tremendo kabesaso di Richnaldo Cijntje.
E partido a finalisá pues ku e skor final empatá na 2-2 . Rèfri ku a dirigí e di sinku partido di e kampionato ta Bryan Virginie.
Riba potrètnan e timnan, outornan di e golnan i e kuerpo di rèfri ku a dirigí e partido.


text:
Willemstad – Invitadonan i miembronan di kuerpo konsular di Kòrsou a selebrá
djaweps anochi na Sta. Barbara Resort e di 70 aniversario di e organisashon.
E anochi a kuminsá ku palabranan di sekretario di Kuerpo Konsular Kòrsou
Kathryn Pruneti kende a representá dekano di e kuerpo Helga Mensing kende no
por tabata presente debí na malesa di un famia.
Kuerpo Konsular Kòrsou a keda fundá dia 22 di aprel 1944, riba petishon di
honorabel gobernadó di Kòrsou Doctor Piet Kasteel. Meta tabata pa fasilitá i
mehorá koperashon entre gobièrnu di Kòrsou i e komunidat di kònsùlnan
akreditá i tambe pa e relashon entre e kònsùlnan mes.
Kathryn Pruneti a bisa di ta orguyoso ku e kuerpo konsular pasando dor di
tantu kambio i reto polítiko, ekonómiko i sosial a kumpli ku su meta i di
por tabata un faktor positivo pa un mihó Kòrsou, su hendenan i paisnan
representá.
‘Awe, selebrando e aniversario di platina, mi ta hasi uso di e oportunidat
pa gradisí gobièrnunan insular di Kòrsou i tambe gobièrnunan sentral, pa e
sosten durante di último 7 dékada i mi ta spera sinseramente ku e koperashon
mutuamente benefisioso lo kontinuá den dékadanan benidero’.
A duna tambe atenshon spesial i un rekonosementu na Dr. Paul Ackerman,
kònsùl honorario di Israel i Antony Owers, eks kònsùl honorario pa Gran
Bretaña i Irlanda Nort pa nan kontribushon valioso na Kuerpo Konsular
Kòrsou.
Dr. Paul Ackerman a keda apuntá komo kònsùl na 1984 i e tabata den diferente
funshon den direktiva di Kuerpo Konsular Kòrsou inkluyendo komo dekano di
2005 pa 2007.
Antony Owers tabata kònsùl honorario pa Gran Bretaña i Irlanda Nort di 1997
pa 2013 i e tabata tambe tesorero den e direktiva.
Esnan presente a gosa despues di un konsierto di selebrashon spesial na
enkargo di Wim Statius Muller i Grupo Serenada i nan a eksperensiá un
tremendo entretenamentu musikal.
Dekano Helga Mensing tambe a manda un gradisimentu pa tur ku durante di
añanan a kontribuí i sostené Kuerpo Konsular Kòrsou.
Riba e potrètnan por mira momentunan durante di selebrashon di e di 70
aniversario di Kuerpo Konsular Kòrsou.


text:
Pa resolve e problemanan di salud mental y adiccion na e pais aki mester tene varios punto na cuenta manera:
- Salud mental y drogadiccion mester ta un prioridad den e programanan di gobierno. Mester tene na cuenta cu Aruba door di su diversidad di poblacion, cultura, situacion geografico y turismo cu ta sigui crece, ta haci Aruba un pais cu risico grandi pa uzo di droga y tambe pa problemanan relaciona cu salud mental.
- E scarsedad di profesional den e ramonan aki, tambe ta un problema cu ta afecta e calidad di atencion y ayudo pa e trastornonan aki.
- Tin falta di instituto pa rehabilitacion y curacion di e problemanan aki.
- Tin falta di lugarnan adecua pa duna atencion na hobennan cu ta pidi yudansa, door cu nan ta sufri di salud mental y/of adiccion.
- No tin guia dirigi na ayudo pa salud mental y mal uzo di droga. Ademas tin falta di clinica ambulatorio pa por evalua e pashent adicto y cu ta sufri di problemanan mental.
- Ta indispensabel pa crea programa dirigi pa yuda e famianan di e personanan cu ta sufri di e problemanan mental y/of adiccion.
- Adiccion y trastorno mental menor, mester por considera nan como enfermedad di invalidez cu ta afecta e desaroyo, economia y e bon funcionamento di un pais caminda cu gobierno mester por presta su debido atencion.
- Ta hopi importante pa e gobernantenan responsabel cu salud y economia di e pais compronde cu prevencion di e problemanan relaciona cu salud mental y adiccion ta hopi mas beneficioso pa e economia y pa e propio pueblo, cu curacion y rehabilitacion.
- Mirando cu actualmente e promedio di bida di un ser humano ta surpasa 75 aña, ta necesario cu na Aruba dedica atencion special na e personanan di tercera edad cu cada dia ta mas. Na Aruba no tin un structura pa e problematica aki.
- Como un pais den desaroyo ta hopi importante pa crea scolnan pa forma personanan capacita pa por maneha y yuda cu e diferente problemanan di salud mental y drogadiccion.
- Riba e cayanan di Aruba tin hopi hende sufriendo di trastorno mental y drogadiccion (double trouble). E personanan aki no tin luga unda pa biba y nan famia no ta responsabel mas pa nan. Nan ta forma un problema grandi pa nos comunidad. Gobierno mester busca un solucion pa e problematica aki.
Cambionan cu MEP kier trece pa garantisa un mihor servicio di salud mental y adiccion na Aruba, ta door di:
- Implementa e Aru-Big;
- Implementacion di un sistema pa registra y balota tur aña nos profesional- y institutonan di cuido mental y cuido di adiccion na Aruba;
- Bin cu un un punto di registro central consistiendo di profesionalnan cu lo evalua na unda e pashent lo haya e mihor cuido y lo referi nan na dicho departamento/instituto;
- Baha e lista di espera door di bin cu mas psikiatra den servico. Saliendo di e normanan internacional pa cada 10.000 habitante mester tin 1 psikiatra, esey kiermen cu Aruba mester mirando e poblacion di Aruba, 13 psikiatra;
- Amplia e cantidad di enfermero y persona cu ta traha den e area di cuido, brinda nan condicionnan di trabou atractivo, perferibel yiunan di tera cu conoce e cultura, norma y balornan y idioma di nos pais;
- Amplia e servico ambulatorio (Flexibility Assertive Community Treatment à FACT-Team) 24 ora riba e tereno di cuido mental y adiccion. FACT-Team lo wordo implementa pa intervencion di crisis, guia na cas y cuido posterior. FACT-team lo preveni admision den un instituto, cual lo ta mas barata cu cuido clinico;
- Introduci den e barionan di San Nicolaas, Oranjestad, Santa Cruz, Paradera y Noord oficina di Consultorio pa Asuntonan di Adiccion;
- Amplia PAAZ cu e siguiente departamentonan: kinder/jeugd psychiatrie, forensische psychiatrie y geronto psychiatrie. E servicionan riba dicho departamentonan lo no ta solamente pa Aruba, pero tambe pa e otro islanan den Caribe (turismo medico). Esaki lo genera financia y lo mehora e economia pa Aruba. (E ta sigui)


text:
WILLEMSTAD – Konseho di Supervishon di Sint Elisabeth Hospitaal (Sehos) na Kòrsou a haña un instrukshon di Inspekshon di Salubridat. “Nos tin kasi dos aña ta trata di laga Sehos pone e asuntunan na òrdu, ke men e instrukshon ta nesesario”, e inspektor di salubridat Gershi Rodrigues Pereira ta bisa.
E inspekshon ta haña ku ta falta ‘e komprenshon eksihí i e ekspertisa nesesario’ den kumbre di Sehos. Ku e instrukshon na e Konseho di Supervishon inspekshon a duna òrdu pa nombra un manager di hòspital ku eksperensia , pa drecha e ‘kuido di pashènt’.
Segun e direktor di Sehos, Frank Scheper, e hòspital ta meimei den un fase di transishon di e hòspital bieu pa e hòspital nobo. Ta konstruí e hòspital nobo banda di e edifisio bieu. “E situashon ta úniko i bon mirá no sa sosodé niun kaminda: un edifisio nobo, ta outomatisá tur kos i esaki ta eksihí masha hopi proseso. Nos mester bini kla ku loke ku nos tin.”
Atraso
Loke tin ta limitá segun direktiva. Finansieramente e situashon ta prekario basta tempu. Ta difisil pa buska mas fondo, pasobra no por mustra bon kon pèrtá e situashon finansiero ta: a kaba di publiká e relato anual di 2015. “Esaki ta un herensia di e direktiva anterior. Nos ta traha duru pa alkansá e retraso, pero te e dia ei nos no por produsí sifra i esei ta hasi e situashon mas difísil”, Scheper ta bisa.
Pone prioridat
Scheper ta enfatisá ku e preshon ta haltu den e hòspital. “Den mayoria pais ta parti e kapasidat. Ora ta hopi okupá ta referí pashènt na un otro hòspital. Serka nos esaki no por. Tin bia nos mester pone prioridat por ehèmpel si a sosodé un aksidente di outo grave.”
Tòg ta posibel pa alkansá un situashon sano si, segun Scheper. “Nos mester deliberá ku e instanshanan envolví i mester kambia kos i adaptá modelonan. Nos ta deliberá hopi riba esaki.”


text:
AruBIG y e specialismo- y rekesitonan prome cu registra
Den e di dos comunicado di prensa aki Departamento di Salud Publico (DVG) kier informa publico en general tocante AruBIG cu lo drenta den su fase di ehecucion entrante 2 di augutustus 2021, particularmente tocante e specialismonan y e rekesitonan prome cu por aplica pa registracion den AruBIG.
Specialismo
E specialismonan reconoci ta lo siguiente:
• Pa medico, tur esnan reconoci pa Hulanda;
• Pa dentista, tur esnan reconoci pa Hulanda y algun adicional di Canada y USA;
• Pa medico y dentista alternativamente esnan na Canada, USA of e universidadnan na Costa Rica y Colombia manera menciona den e prome comunicado di prensa, bou di condicion cu esakinan ta igual of casi igual na esun Hulandes pa loke ta trata e titulo y e programa di e specialismo. Den caso cu Inspectie Volksgezondheid Aruba (IVA) tin obhecion, e Instituto di Calidad lo evalua prome den un trajecto special si e candidato su specialismo ta cumpli cu e rekesitonan Hulandes prome cu por inscribi den AruBIG como specialista;
• Pa boticario, tur esnan reconoci pa Hulanda.
E lista completo lo ta visibel riba e formulario di aplicacion y lo wordo publica despues, pero ta visibel caba tambe den e leynan vigente: AB 2017 no. 54 y AB 2021 no. 66, no. 67 y no. 103.
Rekesitonan prome cu aplica
Por fabor tene cuenta pa e profesion di medico cu pa tur esnan cu no a studia na Hulanda y pues no ta dispone riba un number di BIG Hulandes (Nederlandse BIG-nummer), mester pasa e screening prome di ECFMG na USA. E screening aki por tarda entre 2 siman y 60 dia y ta depende di unda e diploma ta y otro factornan. Por bishita e website di ECFM pa crea un EPIC account: https://www.ecfmgepic.org/physicians-getting-started.html
Despues cu DVG ricibi e raportahe positivo, anto e ora e candidato por aplica riba e website di DVG.
Tene cuenta cu:
• Pa tur diploma na spaño mester traduci esaki na inglesprome. Por haci uzo di cualkier servicio, pero ta recomenda e siguiente servicio pa traduci: https://www.strakertranslations.com/service/personal/ecfmg/
• Mester paga ECFMG apart, gobierno di Aruba no ta cobranada pa su servicio pa aña 2021.
Pa awor dentistanan y specialistanan den e ramo dental cu no a studia na Hulanda lo no mester pasa den un screening adicional.
E unico excepcion riba e screening aki di ECFMG ta pa esnan cu tin añanan trahando nan Aruba caba (5 aña como specialista of 10 aña como no-specialista).
Ainda mas AruBIG a trece cu n’e un cambio mas streng den sentido cu no lo acepta un peticion di un candidato individual pa establece su mes na Aruba sin e no tin un doño di trabow conoci of firma cu lo bai traha den un cooperativa estableci. Tur instancia di cuido mester tene cuenta cu sea nan mes of e candidato ta yena e aplicacion riba website di DVG, pero mester upload un asina yama ‘intentieverklaring’ cu ta un tipo di contracto cu lo tuma e persona en cuestion na trabow(‘indienstneming’) of den e cooperativa (‘maatschap’). Sin esaki no por sigui procesa e peticion pa inscribi den AruBIG.
Den e siguiente comunicado lo informa publico tocante e documentacion necesario y e proceso di aplicacion pa registra den AruBIG.


text:
WILLEMSTAD — Manera ta konosí, Kòrsou ta organisadó di e Flow Carifta Games 2017. E evento di atletismo mas grandi di Caribe, ku ta tuma lugá di dia 15 pa 17 di aprel 2017 próksimo.
Durante fin di siman último, djasabra pa ta mas eksakto, e komishon organisadó (StOA) di e Carifta Games 2017 di forma ofisial a organisá un tremendo ‘’Kickoff’, kual a duna inisio di forma ofisial na e siman di aktividatnan pa loke ta Carifta Games 2017. Un kantidat di invitado tabata presente den stadion Ergilio Hato na SDK, pa a presensia e aktividat aki. E aktividat a kuminsá ku e parti di kantamentu di nos himno nashonal kompañá pa e hisamentu di nos bandera. Seguidamente e presidente di e komishon organisadó ku ta Sr Igor Cijntje a hiba palabra na tur presente i a sigui un kantidat di aktividat programa riba e dia aki. Presidente di CAB, Sr Willem Cordilia, a hiba su disertashon na esnan presente i a gradisí tur esnan enbolbí den e realisashon di e gran evento aki. Tabata interesante tambe pa a duna rekonosementu na e diferente patrosinadornan ku a kontribuí en grandi pa e aktividat aki por a tuma lugá.
Nos minister di enseñansa Sra Maurina-Esprit-Maduro tambe a hiba palabra durante di e aktividat aki rekordando su periodo komo atleta. Un parti sumamente emotivo i importante tabata e huramentashon di e atletanan. E atletanan Kamese Halstead i Jaden Bernabela tabata esnan ku a huramentá na nòmber di e atletanan i despues a sigui e parti di entrega di e bandera di Kòrsou ku e delegashon lo kana kuné durante e desfile di apertura. Esaki a keda entregá di parti minister di enseñansa Sra Maurina-Esprit-Maduro na e atletanan Kamese Halstead i Jaden Bernabela. A hasi uzo tambe di e aktividat aki pa e fundashon StOA firma un akuerdo ku e Fundashon FDDK. Tabata Sr. Thakai Doran (FDDK) huntu ku Sr. Igor Cijntje (StOA) ku a firma e akuerdo aki. Despues di e parti ofisial tur esnan presente por a disfrutá un ratu ameno ku otro i por a tuma nota tambe di e reparashonnan i ahustenan ku a keda apliká na stadion Ergilio Hato. Pues ofisialmente nos a drenta e siman krusial i awor ta toka turno na e pueblo di Kòrsou ku mester sostené i apoyá nos atletanan durante e dianan 15, 16 i 17 di aprel próksimo.
Nos ke rekordá un i tur ku por kumpra karchi na e puntonan di benta ku ta “24 uur uit de muur”, “Mensing’s Caminada” i “Samsom”. Na SDK tambe por kumpra karchi den oranan di ofisina na e parti kaminda e bar ta situá.
E preisnan ta varia entre 9 i 20 florin, kaminda mucha bou di 13 aña por drenta grátis, basta nan ta kompaña pa un adulto.
Nos atletanan ta konta ku e sosten di nos kada un, manera un bon yu di Kòrsou.


text:
Konstitushon ta supordiná na Statüt di Reino Hulandes, ku ta regla relashon estatal entre e paisnan Hulanda, Aruba, Kòrsou i Sint-Maarten. Den Statüt ta pará ku e paisnan en kuestion ta atendé nan propio asuntunan independientemente i ku konhuntamente nan ta atendé asuntunan di reino. Ademas Statüt ta duna regla pa kooperashon mutuo, asistensia, konsulta i organisashon polítiko di e paisnan.
A promulgá Statüt na 1954. For di e momento ei e paisnan di Reino tin posishon ekivalente i nan ta atendé independientemente nan propio asuntunan. Por kambia Statüt solamente si tur e paisnan di Reino ta di akuerdo. Konstitushon Hulandes i Areglonan di Estado di Aruba, Kòrsou i Sint-Maarten ta supordiná na Statüt.


text:
KOMUNIKADO DI KUERPO POLISIAL KÒRSOU Detenshon pa violashon di Lei di Arma di Kandela.
KOMUNIKADO DI KUERPO POLISIAL KÒRSOU
269 / 2017
24 yüli 2017
Detenshon pa violashon di Lei di Arma di Kandela.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Djaluna 24 di yüli 2017, alrededor 04.45 ‘or sentral a dirigí un patruya na un klup nokturno
riba Gosieweg despues di a risibí yamada indikando ku tin un bringamentu i lòsmentu di
bala dilanti di e klup. E patruya dirigiendo su mes pa e sitio subiendo Gosieweg a tuma nota
di un outo (Suzuki Swift) ku na momentu ku e shofùr a nota e presensia di un patruya
polisial a hisa velosidat. E patruya a sigui su tras i a mira e shofùr tira algu fo’i bentana na
altura di un kompleho di establesimentu riba Gosieweg. E outo a keda interseptá dor di otro
unidatnan ku tambe tabata kaminda pa asistí e patruya polisial na e klup. Despues ku a para
e outo polis a bai bèk na e sitio kaminda e shofùr a tira algu for di bentana. Na e sitio
despues di un búskeda polis a haña i konfiská un pistol kaliber 38 ku 7 bala skèrpi.
En konekshon ku esaki polis a detené e shofùr e hòmber E.L.D. nasé na Venezuela di 32 aña
di edat komo sospechoso di violashon di lei di arma di kandela.
A presentá e sospechoso dilanti un fiskal ouksiliar ku a ordená su enkarselamentu
pendiente mas investigashon.


text:
ORANJESTAD - Manera ya ta conoci, Organisacion Mundial di Salud ta recomenda pa personanan cu un sistema inmunologico comprometi of debil pa tuma un refuerso referiendo aki na un di tres dosis di e vacuna di Pfizer contra COVID-19 pa mantene nan anti-curpanan presente.
Despues di consulta cu entre otro RIVM di Hulanda y demas profecionalnan riba e materia, dentro di poco Aruba tambe lo bay cuminsa suministra e di tres dosis di vacuna di Pfizer na un grupo di pashent selecta. Na e momento aki Departamento di Salud Publico hunto cu organisacion di dokternan di cas y tambe specialistanan ta reuniendo pa por yega na e grupo cu ta bin na remarke pa e di tres vacuna cu ta entre 1.000 cu 1.500 pashent. E pashentnan cu ta bin na remarke manera ya a menciona ta personanan cu condicion di salud hopi fragil y mayoria ta bou tratamento di specialista of supervicion di dokter di cas. Atraves di dokter di cas of specialista e pashentnan aki lo ricibi un ‘verwijsbrief’ pa acudi na Departamento di Salud Publico (DVG) pa ricibi e di tres vacuna. Sin ‘verwijsbrief’ ningun persona lo no por ricibi e di tres vacuna.
Pashentnan cu ta bin na remarke pa ricibi e di tres vacuna di Pfizer ta pashentnan cu tin un of mas di e condicionan di salud aki bou menciona y alabes e pashent mester a ricibi su di dos vacuna di Pfizer mas cu 1 luna pasa. Esnan cu ta bin na remarke ta:
- Pashent cu menos di 2 aña pasa a ricibi un transplante di beenmerg of stamcel
- Patient cu a recibi tratamiento pa un malesa maligno hematologico e ultimo 2 añanan
- Tur patient cu tabata tin chemo na 2021
- Cierto patient cu problema cu rion cu tambe ta usa ‘biological’s. Nan ta bou tratamiento di specialista
- Pashent cu ta dialisa
- Es cu a ricibi un transplante di rion
- Patient cu a wordo trata cu cierto remedi fuerte cu ta baha inmunidad, manera por ehempel Rituximab, Cyclofosfamide o CellCept.
Si bo persona ta reconoce cu bo ta cay den e grupo aki riba menciona, esey por nifica cu bo persona ta bin na remarke pa ricibi e di tres dosis di e vacuna di Pfizer. Den e proximo 3 lunanan, ora cu bo tin cita cu bo specialista, e lo bay manda bo na DVG pa busca e vacuna. Si bo no tin cita cu bo dokter of specialista den e proximo 3 lunanan, bo por yama e oficina di bo specialista pa consulta si bo persona ta cay bou di e grupo cu ta bin na remarke pa e di 3 vacuna y pa busca bo ‘verwijsbrief’.
Ta hopi importante pa infatisa cu sin ‘verwijsbrief’ di specialista personal di DVG no ta autorisa pa por duna ningun persona un di 3 vacuna y tambe pa ricibi e di tres vacuna e persona mester a ricibi su di dos vacuna di Pfizer mas cu un (1) luna pasa.
ORANJESTAD – E edificio ‘bieu’ di Aduane na Playa ta bira un proyecto di Vivienda. Director di DOW señor Marlon Croes a confirma esaki diaranson mainta: “Nos ta bay construi un Departamento di Aduana nobo na Barcadera y e Departamento di Aduana na playa cu ta bandona aworaki por wordo converti den un proyecto di vivienda cu lo bay duna un balor añadi na e centro di Oranjestad pa cu su funcionamento”. Mas detayes e director no a duna, riba e tema. Pero por lo menos ta conoci awor cu e edificio ey lo haya otro destinacion awor.
ORANJESTAD - Diaranson mainta na Infra Gebouw, Gobierno di Aruba a firma MOU cu Bohama pa e edificio nobo pa Departamento di Aduana. Aduana ya pa hopi aña ta den diferente edificio separa for di otro y esey nunca ta contribui na un bon spirito laboral. Un separacion asina nunca ta contribui na e cooperacion manera cu lo desea of mester. Aduana awo lo haya un edificio nobo na Barcadera caminda cu lo ta funciona tambe como punto central. Un edificio moderno cu ta cumpli cu tur exigencia y cu lo trece sigur un miho ambiente di trabou na Departamento di Aduana. Mes momento ta soluciona un problema hopi grandi cu tin na playa cu e edificio actual di Aduana cu ta decai y bashi y no ta hayando atencion. Prome Minister Evelyn Wever-Croes tawata presente y na Infra Gebouw y prome cu a firma e MOU hunto cu Director di Bohama, señor Sander Leijenaar, a gradici tur esnan envolvi cu a ta haci e proyecto aki un realidad.
ORANJESTAD - Segun resumen di awe 11 persona a recupera y un total di 19 caso nobo di COVID-19 a keda registra di cual 2 ta no- residente. E cifranan aki ta representa un 'Positivity rate' bou di nos residentenan di 10%. E cantidad di casonan activo di COVID-19 pa awe ta 160 y cantidad di fayecidonan relaciona cu COVID-19 ta na 170. Datos ta ilustra casonan nobo di COVID cu un average semanal di 12 caso pa dia y un averahe di 'positivity rate' semanal di 8% pa dia.
ORANJESTAD – E vice presidente di Contraloria General di Aruba (conoci tambe como Algemeen Rekenkamer Aruba ‘ARA’) sr Frederick Nuboer a entrega su retiro na gobernador. Segun un comunicado di e propio instituto un dia despues, e motibo ta pasobra ‘den cuadro di bon gobernacion, funcionamento di Contraloria General como instituto mester keda garantisa’. Apenas un dia prome, fraccion di partido MEP den Parlamento a pidi pa ‘su cabez’ den un carta manda na prome minister Evelyn Wever, basa riba un incidente cu a tuma lugar den fin di siman. Aki sr Nuboer lo a keda deteni a base di ‘buracheria’ den publico. Lider di fraccion di e partido Shailiny Lee den un carta pa e prome mandatario a pidi e mandatario pa ‘tuma pasonan necesario pa garantisa cu integridad y bon nomber di nos Contraloria General keda na halto’. Aki tambe e parlamentario ta referi na e incidente cu a tuma lugar y cu a keda cubri pa medionan di comunicacion.
ORANJESTAD - Dialuna atardi a tuma luga e caminata pa inicia e campana di conscientisacion en conexion cu Dia Nacional contra Traficacion di Hende ‘Habri bo wowo’ cu a cuminsa for di Djispie’s place pa Plaza Daniel Leo. Prome Minister Señora Evelyn Wever-Croes y Minister di Husticia Rocco Tjon, na final di e discurso a duna nan remarke cortico enfatisando cu trafico y contrabando di persona tin consecuencianan grave.


text:
Evenementdetails
Datum en tijd
Locatie
Online evenement
Over dit evenement
HUNTU community ta un plataforma pa kompartí konosementu den forma di Podcast, 'small contents' i eventonan. Kaminda diferente ‘young professionals’ ta kombersá ku otro riba varios tópiko i tereno.
Huntu no ta solamente un palabra, pero un sintimentu di unidat. Esei ta netamente kon nos por hasi impakto, dor di krea e sintimentu di unidat.
HUNTU summit lo ta un evento online i kompletamene na papiamentu. E propósito di e HUNTU summit, nombrá “Kresementu” ta pa klousurá nos promé temporada di HUNTU i pa huntu nos bai más profundo den e tema nan ku nos a toka e temporada aki. Temanan manera propósito, personal development, creative business i mental health . E oradornan ku lo tuma parti na nos HUNTU summit ta:
- Sidney Genoveva
- Anton de Bies
- Richailine Elisa
- Ijolene Constansia
Pa HUNTU community ta un plaser pa huntu nos bai aún mas profundo, ku temanan ku lo edifiká kada un di nos.
Pa mas informashon tuma kontakto ku nos na: infohuntu@gmail.com
Datum en tijd
Locatie
Online evenement


text:
10 di mart
10 di mart ta e di 69 dia di aña (70 den un schrikkeljaar) riba e kalènder Gregoriano. Ta resta 296 dia pa sera e aña.
A sosodeEditá
- 1893 - Kosta di Marfil ta wordu konvertí den un kolonia di Fransia.
- 1952 - Fulgencio Batista ta liderá e golpe di estado eksitoso na Cuba.
- 1966 - Princesa Beatrix di Hulanda ta kasa na Amsterdam ku Claus van Amsberg.
- 2015 - Colombia ta wordu sakudi pa un temblor di 6.6 grado riba eskala di Richter.
A naseEditá
- 1957 - Osama bin Laden (f. 2011), terorista saudita, fundadó i lider di Al-Queda


text:
ORANJESTAD, Aruba: E club di futbol S.V. Estrella a ricibi su bombionan pa asina nan por ilumina e veld mas miho y nan por train miho den oranan di atardi pa anochi. Directiva di S.V. Estrella tabata contento di a ricibi e bombionan for di AVB conhuntamente cu CONCACAF.
Como parti di e proyecto cu AVB ta eherciendo na yuda clubnan cu algun bombio. AVB tabatin contacto cu CONCACA, unda cu a splica nan riba e necesidad cu clubnan tin na Aruba pa bombio ya cu cada bombio ta costa placa. President di AVB, Ing. Richard Dijkhoff a indica cu CONCACAF a bay di acuerdo pa yuda e clubnan.
A toca turno di S.V. Estrella pa ricibi bombionan, unda cu tabatin diferente bombio pa cambia. AVB y S.V. Estrella hunto cu brandweer a cambia e bombionan. Hopi biaha ta haci uzo di veld di Estrella y awo e tin bon iluminacion. E muchanan por hunga bala trankil, pasobra tin luz y claridad un biaha mas y nan por sigui practica e deporte di futbol cu ta e deporte rey na Aruba.
Presidente di S.V. Estrella, Gilbert Raven hunto cu e directiva ta contento y gradici di a ricibi e bombionan. “Desde hopi tempo e veld di Estrella tabatin bombionan kima. CONCACAF y AVB a dicidi di duna un man y nos ta hopi contento cu e iluminacion t’ey bek”, Gilbert Raven a expresa contento.
A funda Arubaanse Voetbal Bond na aña 1932 y a afilia na CONCACAF na aña 1986 y despues na FIFA na aña 1988. E ta e organisacion cu ta maneha futbol amateur y profesional riba nos isla, incluyendo e muchanan, hoben, hende muhe y adultonan. E ta responsabel pa sanciona e refereenan y e torneonan di futbol organisa pa mayoria liga. Nan oficina ta situa den Compleho Deportivo Frans Figaroa na Noord.


text:
Di es manera aki nos ta gradici tur hende cu di un of otro manera a mustra atencion,
amor y cariño durante bida, fayecimento y entiero di nos ser stima:
Paula M. Reyes Marin
Boso muestra di atencion ta di hopi aprecio y un gran sosten pa nos. Un danki na un y tur cu a manda carchi, krans, whatsapp, email y a hasi yamada nan telefonico.
Tambe na Aurora Funeral Home pa cu su bon servicio y atencion.
Alabes nos kier invita pa 2 Santo sacrificio di misa cual lo tuma lugar na Misa Inmaculada Concepcion na Sta cruz
Diahuebs 14 di oktober 2021 pa 7’or di anochi
Diasabra 16 di oktober 2021 pa 7’or di anochi
Boso muestra di atenshon tabata un gran Consuelo pa nos.


text:
Derecho fiskal
Triple A Attorneys ta asistí empresanan I personanan particular durante prosesonan kontra servisio di impuesto i nos ta duna konseho riba formashon di strukturanan fiscal i empresarial optimal.
Tambe nos por asistibo den kaso di supuesto froude fiskal, dor di kuida bo benefisionan hasiendo uso di nos ekspertisio. Den tipo di kasonan asina, tantu konosementu fiscal komo penal ta nesesario, ambos, areanan huridiko den kua nos bufete tin eksperiensia amplio. Nos ta asistibo durante e trayekto, kuminsando for di e momento di investigashon te na un eventual proseso na e instanstia hudisial mas haltu. Durante e proceso, nos lo tuma e posishon di un partner kritiko pa asina sirbi bo benefisionan mihó.


text:
Dia 15 di juni, un dia prome cu Donald Trump a lansa su campaña presidencial, e fortuna personal di Carlos Slim tabata un poco menos di US$67.000 miyon. Awe e fortuna ta alrededor di US$51.000 miyon.
Ningun hende rond di mundo a perde mas placa durante subida di Trump, manera e Mexicano Carlos Slim, al menos relaciona cu dollar y cent. Riba e Indice di Bloomberg Billionaires, cu ta un guia pa tur miyonario cu fortuna di US$1.000 miyon of mas, Carlos Slim a bay abao den posicion, pasobra den pasado reciente e tabata na un prome puesto, y awor ta na posicion seis.
Algun di e motibonan pa e cambio di posicion di Slim ta relaciona cu e discurso duro di Trump contra Mexico, cu a baha e balor di e peso Mexicano compara cu e dollar Mericano, y asina a logra baha placa y activo di Slim tambe. Otro elemento cu no tabata planifica den historia di Slim ta cu ora cu su fortuna a baha, anto su popularidad na Mexico a subi. Awor pueblo Mexicano ta menciona Slim como un posibel candidato den proceso di eleccion di presidente cu lo realisa proximo aña. Despues cu Slim a reuni cu Trump den un bishita aña pasa, pueblo Mexicano, cu ta indigna pa promesa di Trump di aumenta proceso di deportacion y construi un muraya na frontera di Mexico cu Merca, a cuminsa pensa riba posibilidad cu e magnate Slim por bira un candidato pa eleccion presidencial di Mexico.
Slim no ta acepta bira un candidato Candidatura di Slim no ta probabel, pasobra Slim a bisa na Bloomberg TV na december cu e no lo postula pa presidencia nunca, pero pueblo Mexicano tin speransa ainda. “Slim a bisa cu e no ta interesa. Ningun hende ta kere esey of por ta cu ningun kier kere” Slim, tabata e persona mas miyonario di mundo. Segun dato di aña 2013, su fortuna tabata 17 biaha mas grandi cu fortuna di Trump, cu tin US$3.000 miyon so. “Pueblo Mexicano ta pensa cu Slim ta un empresario honesto, sabi, y cu principionan cu ta yuda otro hende” Arturo Elias Ayub a splica desde Ciudad di Mexico. Fortuna di Slim ta aumenta poco poco cu US$5.600 miyon, despues di e punto mas abao dia 11 di november. Esaki ta casi dobel e fortuna cu Donald Trump tin.


text:
Local Aruban newspapers Diario Aruba shares an article on Caribbean Linked IV in their Saturday, July 30, 2016 edition!
Take a look at the full article in Papiamento on Diario Aruba here announcing this year’s residency & exhibition programme at Ateliers ’89!
*NB – there are some inconsistencies with artists’ names and countries in the original version of this article.
ORANJESTAD (AAN)– Diamars awor 2 di augustus ateliers ’89 fundacion ta presenta e proyecto di arte caribense unico den su genero y mas aprecia actualmente yama ”Caribbean linked iv”. cu un presentacion den su black box di e curador di momento Pablo Leon de la Barra procedente di Mexico!
Durante tres siman e artistanan invita den residencia na ateliers ’89, lo presenta, discuti y traha nan obranan cu lo wordo presenta na final, diadomingo 22 di augustus den e salanan magno di exposicion na ateliers ’89 unda publico en general ta wordo cordialmente invita pa ta participe di e interesante evento aki y su anochinan di presentacion, charla y exposicion.
Asina, Ateliers ’89 Academia di Bellas Artes Aruba ta invita un y tur pa e anochi di inicio di un serie di charla internacional pa e artistanan invita den su Black Box. E charlanan aki lo sigui tur anochi di siman pa e dos siman y mey cu ta bini. 13 artista y 3 curador lo ta participe di e evento di Ateliers ’89 titula Caribbean Linked iv. lo ta un ocasion pa no perde di bin siña conoce e artistanan, nan obra y persona durante e charlanan aki. E curadornan lo trece e tension necesario padilanti discutiendo e obranan di cada artista y nan mes un pensamento di kiko ta e arte contemporaneo actual. Pablo León de La Barra ta wordo sigui pa Maria Elena Ortiz di Museo PAMM di Miami, y Holly Bynoe di St. Vincent y curadora actualmente na e National Gallery of Bahamas y directora di ARC Magazine. Tur ta curadornan hopi interesante mirando e posicionnan clave cu nan ta ocupa den Caribe.
Tambe lo ta presente pa publico life riba internet for di e Black Box y riba Facebook, e escritor David Knight for di Islas Virgenes. Life stream y filmacion lo ta bou di coordinacion di Ryan Oduber y Alexis Tromp. Y trabounan di publicidad y guia di e artistanan durante na estadia na Ateliers ’89 ta den encargo di Katherine Kennedy, Barbados cu a traha un pagina web hopi bunita mes pa CLIV. Hunto cu e artista Arubiano Robin de Vogel kende a bin ta preparando tur e artistanan pa nan estadia ta uno agradabel na Aruba. E 11 artistanan invita ta: Frances Gallardo Puerto Rico, Travis Geertruida Curacao, Charlie Godet Thomas Bermuda, Nowé Harris Bahamas, Tessa Mars Haiti, Oneika Russel Jamaica, Shanice Smith Trinidad, Simon Tatum Cayman Islands, Humberto Diaz Cuba y Laura de Vogel Aruba. No por perde e oportunidad unico aki y bin e anochinan aki na Ateliers ’89 y ta participe di e charla y discusion di e curador di momento Pablo León de La Barra. Bin como artista y bin mustra e curador bo mes un obra, bin como amante di arte y sea participe e presentacionnan y discusionnan, bin como bo mes y disfruta di e gran momento aki den nos historia di arte contemporaneo internacional y Caribense y e evento grandi aki Caribbean Linked IV.


text:
WILLEMSTAD – Mayoria di e empresarionan na Kòrsou ta haña e medidanan di gobièrnu pa aliviá e efektonan sosial ekonómiko di e krísis di corona insufisiente. “Pa dispensá nos di impuesto di benta i impuesto di turista no ta solushoná nada si no tin turista”, nan ta bisa.
Turismo ta un di e tiki sektornan ku ta krese ainda na Kòrsou. Pero pa motibu di e krísis di corona e sektor aki a para kompletamente. Huntu ku e paramentu di tur aktividat di refineria por lo pronto, den un tiru Kòrsou ta pèrdè entre 30 i 50 porshento di su Produkto Nashonal Bruto. Esei e Asosiashon di Komersio di Kòrsou (VBC) ta bisa. Den sumanan apsoluto ta trata di 1.7 pa 2.5 bion di florin.
Konsekuenshanan drástiko pa komunidat
“Pa komèrsio, empleo, entrada di divisa, básikamente prosperidat, e konsekuenshanan ta dramátiko”, Joop Kusters di VBC ta konta
Curaçao Hospitality & Tourism Association (Chata) ta ferwagt ku tur hotèl i akomodashon di estadia lo sera loke lo bai huntu ku pèrdida segun kalkulashon di 16 mil trabou (11.500 direkto i 4750 indirekto).
Otro aktividat relashoná na e sektor turístiko manera komersio di retail, supermerkado i pòmp di gasolin no ta inkluí den esaki. “E desempleo total na Kòrsou ku esaki tin chèns di sali riba mas ku 45 porshento”, segun Kusters. Pa no laga e ekonomia basha den otro tur e kompanianan aki ta dependiente di sosten di gobièrnu.
Ayudo ta un ‘work in progress’ segun promé minister
E sosten aki promé minister Eugène Rhuggenaath huntu ku minister Kenneth Gijsbertha di Asuntunan Finansiero i minister Giselle McWilliam di Asuntunan Ekonómiko a presentá durante un konferensia di prensa djaluna pasá den forma di un asina yamá ‘Pakete di Solidaridat’.
Krítika for di e mundu di empresario a sigui lihé, i despues Rhuggenaath a reakshoná: “Mi ta komprondé e prekupashon ku e pakete kisas no ta loke hende a spera. Ta e intenshon pa e medidanan duna espasio na kompanianan pa asina nan no tin nodi di manda hende kas.”
Tambe e promé minister a primintí di sigui traha na e paketenan di ayudo aki. “Nos ta hasi esaki den deliberashon ku esnan envolvi pa asina nos por hèndel e impakto enorme mas mihó posibel. Nos ta traha a base di sifra i ku e posibilidatnan ku nos tin”, Rhuggenaath ta bisa.
Empresarionan ta desapuntá i deskonfiá
Meta di e Plan di Solidaridat di gabinete Rhuggenaath ta pa evitá retiro masal den hóreka i e sektor turístiko. Pero segun Terence van der Valk, doño di entre otro Kontiki Beach Resort e medidanan no ta trese alivio.
“Por yama e rueda di prensa i e pakete ku a proponé masha desapuntante. Esaki ta djis un kestion di rèk tempu”, segun Van der Valk. “Pa no tin ku paga OB i impuesto di turista no tin niun sentido si no tin turista ta bini e isla i si restorantnan ta será i ku asina no tin entrada.”, e empresario ta bisa.
Bringa pa e salarionan
Aktualmente Van der Valk ta haña e kos di mas importante ta ku mas lihé posibel bini mas klaridat pa kompania i trahadó den forma di un pakete di emergensia pa tur hende ku ta traha. Por ehèmpel ku nan ta sigurá di por ehèmpel 80 porshento di nan suèldu.
Van der Valk: “Nos lo hasi tur loke nos por pa bringa pa nos empleadonan, pero pa nos esaki no ta alkansabel sin sosten.” E lo a preferá di mira ku entretantu ta traha na un plan pa rekonstrukshon.
Ta di importansha esensial ku pueblo ta haña klaridat i ku lo pone sèn disponibel pa sosiegu sosial, pa e tres lunanan binidero. No tin tempu mas di pèrdè.”
E kantidat di infekshon ku corona ta oumentá
Entretantu e kantidat di kaso ku a tèst positivo a subi di kuater pa seis, asina epidemiólogo Izzy Gerstenbluth a laga sa djamars durante un rueda di prensa.
Tur dos e kasonan nobo atrobe a infektá den eksterior. Ta trata di un hende muhé di binti aña ku ta studia na Hulanda i ku huntu ku su mayornan ku ta biba na Kòrsou a drenta Kòrsou via Miami, i un Yu di Kòrsou ku a bini bèk di Austria.
Tur dos ta den karentena i e tim di Gerstenbluth ta monitòr nan. Entretantu seis hende a tèst positivo, un a fayesé, dos a kura i ta monitòr tres ainda.


text:
Diabierna marduga dilanti un compleho di apartament na Companashi den Daltonstraat habitantenan a scucha un explosion y ora a sali pafo a tuma nota di un nissan march na candela. Di biaha a bati alarma unidad policial a keda dirigi y a constata di e situacion, y a solicita brandweer cu urgencia.
E candela a destrui e auto por completo. Polis a pidi presencia di recherche pa tuma dato y start un investigacion, a papia cu e doño pa saca mas informacion pasobra ta imposibel con e auto a pega na candela asina lihe.


text:
19 Yüli 2018
Willemstad – Ya pa algun aña Domeinbeheer a bin ta introdusí diferente proyektonan di konstrukshon di bibienda pagabel komo parti di e konsepto Micro Public Private Partnership (Micro PPP). E aña aki no ta un eksepshon. Djamars último Domeinbeheer a publiká pa promé bes e aviso tokante e Micro PPP nobo “Ban Biba Barber”. Proyekto Micro PPP “Ban Biba Barber” ta konsistí di 20 bibienda i tin dos diferente kontratista ku lo traha e kasnan; Creative Innovative Property Services (CIPS) i Girasol Development. Kada kontratista lo traha 10 kas i kada kontratista tin diferente modèl di kas pa ofres’é. Personanan ku ta interesá por pasa na Domeinbeheer tuma formulario di splikashon i inskripshon.
Domeinbeheer ta introdusí proyekto Micro PPP “Ban Biba Barber”
Willemstad – Ya pa algun aña Domeinbeheer a bin ta introdusí diferente proyektonan di konstrukshon di bibienda pagabel komo parti di e konsepto Micro Public Private Partnership (Micro PPP). E aña aki no ta un eksepshon. Djamars último Domeinbeheer a publiká pa promé bes e aviso tokante e Micro PPP nobo “Ban Biba Barber”. Proyekto Micro PPP “Ban Biba Barber” ta konsistí di 20 bibienda i tin dos diferente kontratista ku lo traha e kasnan; Creative Innovative Property Services (CIPS) i Girasol Development. Kada kontratista lo traha 10 kas i kada kontratista tin diferente modèl di kas pa ofres’é. Personanan ku ta interesá por pasa na Domeinbeheer tuma formulario di splikashon i inskripshon. Mester tene kuenta si ku tin kriterionan ku kada interesado mester kumpli kuné pa por yega na remarke pa un di e kasnan aki. Personanan ku ta riba lista di espera di Domeinbeheer pa un tereno di gobièrnu promé ku 30 di yüni 2018 tin preferensha.
Ku e proyektonan Micro PPP Domeinbeheer ta rekonosé e nesesidat ku tin bou di un klase spesífiko di siudadanonan ku ke i por paga un kas propio na un preis rasonabel. Ta trata di kasnan ku preis kuminsando for di NAf. 115.000,- ku diferente infrastruktura interno i diseñonan diverso eksterno. Preis pa kas ta varia dependiente di e grandura di e kas, e kantidat di kamber i kantidat di baño ku interesado ta deseá. Lo konstruí e kasnan riba terenonan di èrfpagt ku tin disponibel na Barber.
Den e skema por tuma nota di kada modèl, nan preis i grandura.
CIPS
Girasol Development
Progreso Plus
E kas Progreso Plus di CIPS ta basá riba e konsepto ‘Bo kas na bo Midí!’ ku Domeinbeheer a introdusí na Sapaté na aña 2016. E tipo di kas aki ta brinda e posibilidat pa e kumpradó mes ekspandé ku un kamber òf un baño mas segun nesesidat i segun forsa. Ora e kumpradó kumpra e kas, e ta risibi’é ku e fundeshi di e kas kompletu, pues alabes ku e fundeshi kla pa e hasi su ekspanshon.
Lista di kriterio
Personanan ku ta interesá den un di e kasnan di e proyekto ‘Ban Biba Barber’ mester kumpli ku sierto kriterionan pa por bin na remarke. Por ehèmpel, interesado mester ta registrá na kranshi komo habitante di Kòrsou i e no mag di tin mas bien inmóbil manera kas òf tereno registrá na su nòmber. Por pasa libremente na Domeinbeheer i tuma e formulario ku tur informashon tokante di kriterianan pa por bin na remarke di un di e kasnan.
Ademas mester tene na kuenta ku personanan ku ta riba lista di espera di Domeinbeheer pa un tereno di gobièrnu promé ku 30 di yüni 2018 tin preferensha pa bin na remarke pa un di e kasnan. Sinembargo personanan ku no ta riba lista di espera tambe por apliká.
Pa mas informashon tuma kontakto ku Domeinbeheer na 0800-1919, bishitá Facebook page Domeinbeheer – Tereno pa Tur òf pasa personalmente na Sentro di Servisio Domeinbeheer. Sentro di Servisio Domeinbeheer ta habrí di djaluna pa djabièrnè entre 8or di mainta pa 4or di atardi ‘non-stop’.


text:
tijn van der Gulik
-
Lima2019
Tijn ta conta di con e la sinti pa representa Aruba
Laser Standard ta un di e disciplina nan cu tin den e deporte di Vela y den esaki nos tabata…Read More »
-
Lima2019
Un dia jen di biento na Paracas
Un dia yena di biento aki na Paracas Awe diaranson e deporte di Vela a continua caminda nos tres atleta…Read More »
-
Lima2019
Philipine y Tijn cla pa start
Philipine van Aanholt y Tijn van der Gulik cla pa inicia nan siguiente dia di competencia Awe diaranson a inicia…Read More »
-
Lima2019
Tijn ta cla pa competi na Lima
Riba e prome dia di competencia den e deporte di Vela, esaki a ser cancela debi na condicion di biento…Read More »


text:
ORANJESTAD, Aruba: Cuerpo Policial a tuma despedida di 2 empleado, kendenan a bay cu pension. Cuerpo Policial a despedi di Gabriela Kock-Kelly y Carlos Hodge. Carlos Hodge ta bay laga KPA y durante e despedida esaki tabata un momento agradabel y tristo. Un agente policial di e taya manera Carlos Hodge, e no lo ta facil pa laga e parti di su bida aki atras y bay topa cu un aspecto nobo den su bida. Tambe a celebra 5 empleado a ricibi nan Decreto Gubernamental, kendenan a cumpli entre 25 pa 35 aña di servicio.
Altocomisario mr. Adolfo “Dolfi” Richardson, a expresa cu tin biaha como organisacion policial mester traha riba programanan pa asina por prepara empleadonan pa bay cu pension. Altocomisario Richardson ta kere cu esaki ta un impacto pa nan y como organisacion nan tin cu pone tempo na dje.
Tin 2 empleado cu a cumpli 35 aña di servicio, kendenan ta Enrique D. Wester y Edgar L. Ras. Astrid M. de Cuba y Marlon R. Gumbs a cumpli 30 aña di servicio, mientras Felipe A. Yarzagaray a cumpli 25 aña di servicio. Nan tur a keda honra, unda cu a gradici nan pa nan input y participacion den Cuerpo Policial pa tur trabou cu nan a haci.
Edgar L. Ras a haci hopi cos durante su 35 aña di servicio, unda cu el a siña di tur sea cosnan bon of malo, y a sa di bay dilanti. E ta spera di por sigui haci esaki pa algun tempo mas. El a gradici pa tur e añanan di tin confiansa den dje.
Marlon Gumbs tin 30 aña den servicio y nunca el a pensa di yega na esaki. Tanto Marlon Gumbs como Edgar Ras a recorda diferente cos cu nan a pasa aden y a comparti esaki cu tur esunnan cu tabata presente. El a gradici su coleganan pa traha hunto pa hopi aña y cu ainda tin hopi aña mas pa bay.
Hopi aña pasa Carlos Hodge y el a mira hopi cambio cu a tuma luga den Cuerpo Comercial. E ta corda cu el a cuminsa traha cu typemachine y tambe e tabata core den autonan di polis sin airco. Tempo cu el a cuminsa tabata den Antias unda cu tabatin 130 y despues di 1986 tabatin 100, cual el a forma parti. E tabata orguyoso di a forma parti di e 100 polis. Carlos Hodge ta gradicido na Cuerpo Policial, pasobra el a pasa den lama bruto y lama keto.
Gabriela Kock-Kelly ta bay cu pensioen y a gradici tur hende cu a coopera cu su persona den districto 1. El a indica cu e trabou di Polis no ta facil y e ta resa pa tur.


text:
Un disturbio ta un konflikto den un masa di hende, kaminda no tin órden públiko. Ora bo ta bishita un konsierto, demonstrashon òf wega di deporte, bo no por hasi muchu pa evitá un disturbio.
Pero si ta importante pa bo sa kiko pa hasi den un situashon asina.
Promé ku un disturbio:
- Semper wak unda tin salidanan di emergensia ora bo drenta un edifisio òf tereno di evento.
Esaki ta hasié mas fásil ora bo tin ku sali den pura.
Durante di un disturbio di órden:
- Si okashoná disturbio durante di un evento grandi, no purba kore bai kontra di fluho.
- Keda trankil i sigui instrukshon di outoridatnan.
Disturbio
Kiko pa hasi durante un disturbio


text:
Tsunami
Tsunami ta un mareyada (vloedgolf) ku ta surgi di un maremoto (temblor den laman). Un maremoto ku surgi den osean hundu no ta hasi nada ainda i ta difísil lokalisá, ei no ta surgi ola grandi di tsunami, e ta forma un bulto chikitu riba osean ku niun barku no ta sinti'é, pero si e maremoto tin un magnitut di 9.0 òf mas, riba eskala di richter. E plachinan tektoniko ku ta primi na otro ta surgi preshon enormemente unda e plachi oseaniko ta hala pasa bou di e plachi kontinental i hisa e fondu di laman 30–60 meter ku e masa di awa ku ta bini kune, ta bai forma e ola di e tsunami ku haltura 10 a 20 meter. E ola di tsunami aki tin mas o ménos velosidat di 500 òf 1000 km/h riba osean. Si e fenómeno aki surgi den fraktura ku ta kore dilanti di kosta di un isla òf kontinente unda laman no ta hundu e ta oumentá den un tsunami destruktivo, e ta haya un otro forma riba laman di kosta ora esaki ta hala bai bèk. Ora e ta alkansá kosta e parti dilanti di ola ta retrasá,su tras ta oumentá miónes liter di awa mas, halsa e ola 10 meter òf mas promé k'e bira basha riba kosta òf un siudatnan riba liña di kosta, manera a sosodé na Sendai (Hapon) kasi nada no ta keda para.
E volkan Krakatou[editá | editá fuente]
Mas ku un siglo pasa 26 di ougustus 1883 e volkan krakatou riba e isla Anak Krakatou di Indonesia a eksplotá. E eksploshon tabata enormemente i katastròfal, te na kosta di west oustralia por a tende. Efekto di e katastrofe tabata mundial. Stofnan fini di e volkan a bai haltu den atmosfer i kousá skuridat den dia, hopi añanan despues tabata un katastròfe pa naturalisa, stof di e volkan a kai te riba Merka. Dor di e ekploshon e seru i un parti mas grandi di e isla a desparsé bou di awa i kousá un tsunami destruktivo den historia ku ola di ku 40 meter haltu. E tsunami a kousá bida di 36.000 hende riba area di kosta di e islanan den bisendario i paisnan na Osean Indiko. Olanan di e tsunami a yaga kosta Afrika, west di Merka i Sùit Amerika. E isla no ta hopi konosí, pero e tin un historia grandi. Despues di aña 1883 ku e isla desparsé kompletamente, na aña 1900 tabatin un erupshon bou di awa i na 1927 e isla a sali 9 meter riba awa. Despues di siguiente erupshonnan e isla tabata na aña 2005 tresshen meter riba awa.
Teremoto na Chili[editá | editá fuente]
E terremoto di aña 1960 na Chili ku un magnitut di 9,5 riba eskala di Richter tabata esun di mas fuerte di siglo 20. E tabata un maremoto ku a surgi 160 km riba kosta di Sùit Chili dia 22 di mei 1960. E maremoto a kousá hopi bida i daño na e pais i tambe na area di kosta di paisnan na Osean Pasifeko despues ku a surgi un tsunami. Kousa di tsunami tabata un pida di e plachi Nazca ku a pasa bou dje plachi Sùit Amerikano, 15 minüt despues un ola di 25 meter a dal riba kostanan di Chili. E movementu di e plachinan tektoniko a kousá olanan ku a bai 10.000 km leu, 16 ora despues e olanan yega islanan di Hawaï i ainda ola di 11 meter haltu tabata dal riba kosta. Despues di 22 ora olanan di 5,5 meter a yega kosta di Hapon, tabatin hopi daño i viktima riba area di kostanan na Osean Pasifeko
Atjeh (Samatra)[editá | editá fuente]
Kasi pa hasi 80 aña despues ku e volkan krakatou i hundí den laman i kousá e tsunami di mas destruktivo di e tempu aya. Lo no tin niun hende mas den e regio ku lo a kede kòrda tsunami di krakatou te ora ku bolbe surgi un tsunami na Hawaï na aña 1964 ku kousá daño i viktima den regio ei i na California. Hopi hende no tabata korda mas riba e maremoto di mas fuerte den historia di aña 1960 ku a pasa Chili, aya a surgi tambe un tsunami ku a hasi hopi daño na Sùit i Nort Amerika i henter e regio di Osean Pasifeko. Despues di e 2 tsunami ei ekspertonan riba tereno di geologia kier a bini ku un sistema pa avisá tsunami na tempu, pero hopi pais den regio a haya ku e sistema ta bai kosta kopi sen pa loke kisas ta pasa un bes den 100 aña. Pero dia 26 Desember 2004 den oranan di mainta a yaga ora ku niun hende no pensa riba, un maremoto ku'n magnitut di 9,0 riba eskala di richter den laman na kosta di Atjeh provensia di Sumatra (Indonesia). E maremoto tabata 30 km bou di nivel laman unda e plachinan tektoniko di mas importante di lithosfer a dal pasa bai bou otro i hisa e fondu di laman 40 meter ku a surgi un tsunami destruktivo ku a kousa 250.000 viktima. Solamente riba e isla Sumatra kaminda un parti di e siudat Banda Aceh a desparsé kompletamente i den regio ei 167.000 hende a bira viktima.
E ola a keda kore 3000 mia riba osean bai te kosta di Afrika na Somalia ela hasi daño i kosta bida hende i tambe paisnan den regio. E ola a keda kore ku e mes energia ku ela surgi bai Sri Lanka, India, Thailand, Maleisia i otro islanan di Indonesia. Riba kosta di paisnan na Osean Indiko hopi hendenan di diferente nashonalidat a bira viktima, turistanan ku tabata pasa vakashon den regio na momentu di e tsunami.


text:
Contento di por a gana cu Casi Nobo
ORANJESTAD, Aruba : Campaña “Thank God it’s Friday” riba media social di Casi Nobo ta birando sumamente exitoso. Participantenan por gana diferente premio cu Casi Nobo y e biaha aki cu e campaña “Thank God it’s Friday” riba Facebook por a gana giftcertificate di 150 florin. Pa por participa y gana, participantenan mester a “Like & Comment” riba e pagina.
No tabata facil pa scoge e ganado y por a ripara esaki den e comentarionan. Casi Nobo a haci un revision di e comentarionan riba nan pagina y na final a scoge Stephany Rasmijn como e ganado di e giftcertificate di 150 florin.
Stephany Rasmijn a pasa na Casi Nobo pa busca su premio y e tabata hopi contento di por a participa den e campaña aki. Keda pendiente pasobra Casi Nobo lo anuncia su siguiente campaña riba Social Media.
Despues di e apertura di Crown Furniture & Electronics riba L.G. Smith Boulevard 156, Casi Nobo, compania ruman, a dicidi di tambe expande su localidad cu e meta di por brinda na su clientenan un luga mas espacioso y cu mas variedad. Casi Nobo ta situa den e edificio unda antes tabata Crown Furniture & Electronics na Dakota, den avenida Milo Croes.
Casi Nobo ta un tienda unda bo por haya tur sorto di articulonan electro-domestico, mueblenan, aparatonan electronico, instrumentonan musical, computernan, laptop y hopi mas, na prijs masha economico mes. E variedad grandi aki cu Casi Nobo ta ofrece na su clientenan ta inclui articulonan nobo pero tambe restaura den condicion perfecto.
E personal amabel y atento di Casi Nobo ta warda bo di dialuna pa diasabra di 9:00am – 6:00pm. Pasa bishita nan awe mes, cera conoci cu tienda y ricibi 25% riba bo cumpra cash. Casi Nobo tambe ta duna bo facilidad pa cumpra credit y 0% di downpayment.


text:
WILLEMSTAD — Dia 7, 8 i 9 di yüli próksimo klup di atletismo Trupial – AutoCity ta organisá e di 25e Trupial – AutoCity Classic/Refineria Isla Festival di Relevo 2017 den stadion di SDK. Komo atrakshon pa e evento i e atletanan ku ta bini e evento, tur aña Trupial – AutoCity ta invitá un èks atleta olímpiko òf un entrenadó internashonal, pa duna un charla o training na e atleta nan ku lo partisipá na e evento. E aña aki e dirigentenan di Trupial – AutoCity a logra invitá 2 gigante for di Cuba:
- Lisensiado Maria de Caridad Colon Ruenes, promé hende muhé di latino kampion olímpiko riba tira sper. Tambe miembro di komishon di atleta hende muhé internashonal di IAAF.
- Javier Sotomayor Sanabria kampion olímpiko i ainda ku rekòr mundial riba bula haltu ku un haltura di 2.45m.
Ámbos estrea deportivo di Cuba i di mundu, lo ta na Kòrsou pa duna un charla riba hende Muhé den deporte i klínika di tira sper i bula haltu na nos atleta i entrenadó nan di Kòrsou.
Tambe klup Trupial – AutoCity a logra haña un tim di Master i un hubenil di Santo Domingo pa bin partisipá na evento di 2017. Ku partisipashon di Santo Domingo den 2017 e paisnan internashonal ku ta partisipá ta bira 9. Ku Kòrsou aden ta bira 10. Ya nos tin konfirmashon di Puerto Rico, Sint Maarten, Trinidad & Tobago, Sùrnan, Colombia, Jamaica, Aruba, Boneiru i tur klup di atletismo di Kòrsou. Despues di e magno evento di Flow Carifta Games 2017 aki na Kòrsou dia 15 pa 17 di aprel próksimo, lo bini un konferensia dia prensa, den kual lo duna tur informashon di e diferente aktividatnan ku ta bai tin henter siman. For di dia 2 di juli dia di bandera ta kamisa ku e relevo di flambeu pa bai kaba na Brion Plein, te ku 9 di juli ku un mini máratòn o kaminata di 5 km den Punta. Keda pendiente.


text:
(AP) – E era hopi cortico di Mike Richards formando parti di e ekipo di “Jeopardy!” a cuminsa riba dialuna ora cu e programa a lidia cu e berguensa di tin nan apertura di e di 38 temporada cu un anfitrion cu e fanaticonan sa cu ya no ta forma parti di e programa mas.
Richards a retira como Alex Trebek su reemplaso riba dia 28 di augustus y a kita su persona di su posicion como productor ehecutivo un siman y mey despues, algun dia despues cu a descubri cu e programanan den forma di audio cu el a graba den aña 2013 y 2014 tabata tin contenido ofensivo pa hende muhenan y minorianan.
Su seleccion como anfitrion di Sony Pictures despues di un proceso largo cu varios otro persona intentando e posicion, ya tabata tiki popular cu e fanaticonan, prome cu e grabacionnan a sali na lus. Pa motibo cu ademas di e grabacionnan aki, e fanaticonan tabata disgusta cu su seleccion como anfitrion, pa motibo cu segun e fanaticonan, Richards ta cay den e forma perfecto di un anfitrion, un hende homber y di color blanco.
E fanaticonan a haya cu esaki tabata un oportunidad perdi pa e compania y programa duna oportunidad y habri porta pa hende muhenan por tene oportunidad como anfitrion di programa di television, y mas tanto minorianan cu ta ser considera tiki na momento di duna posicionnan manera esaki. E opinion aki a keda reenforsa pa motibo cu tabatin varios otro celebridad cu a participa como anfitrion temporal, y varios fanatico a sinti cu a haci un miho trabao, y tabata un miho opcion cu Richards, sinembargo, pa motibo cu Richards ta cay den e forma general di anfitrion, a scoge su persona.
Su retiro a bin despues cu el a completa full un siman di grabacion pa e temporada nobo, y Sony no tabatin manera di bolbe haci e grabacion sin cu nan afecta e wega su integridad. Pa motibo cu esaki lo a keda inhusto pa e participantenan di e siman aki, y e ganashi cu algun di nan lo por a genera den e siman aki.
A introduci Richards como anfitrion riba dialuna pa medio di un anunciadior, Johnny Gilbert. N a menciona nada tocante su status como Trebek su reemplaso, y si esaki a tuma luga den prome luga, e parti lo a ser edita y kita for di e grabacion.
Prome cu a introduci su persona, a nota y trece dilanti cu Trebek su casa y yiunan tabata presente pa e escenario su dedicacion na e anfitrion anterior di e programa, ken lastimamente a fayece den october di aña pasa.
“Pa prome biaha riba e stage di Alex Trebek, ban hunga ‘Jeopardy?’,” Richards a bisa.
Den honor na Trebek y pa sigui cu e tradicion di Trebek, el a considera e wega y e participantenan di e wega e streanan principal, y no a tuma hopi di e enfoke.
E show ta pasando den un momento historico cu Matt Amodio, un studiante di New Haven, Connecticut ken actualmente a studinte pa ricibi su doctorado. El a gana su di 19 wega consecutivo, aumentando su ganashi total te 642,601 dollar, tras di Ken Jennings y James Holzhauer.
Amodio a logra gana facilmente contra su competidornan Amde Mengitsu di Brooklyn, NewYork y Gabie Kim, di Pittsburgh, Pennsylvania, ganando 67,800 dollar riba dialuna.;
“Jeopardy!” otro siman lo trece actriz Mayin Bialik bek como anfitrion temporal prome cu nan cuminsa un otro ronda di test pa Trebek su reemplaso permanente.
E era di Richards lo caba despues di 5 show. Trebek, ken a cuminsa den su posicion como anfitrion na aña 1984, a tene un total di 8,200 programa graba.


text:
ULTIMO ORA.
BONEIRU.
AKSIDENTE DI TRAFIKO KU MORTO.
PROME MORTO DEN TRAFIKO NA BONEIRU.
Den oranan di atardi a drenta un notifikashon di aksidente ku herido grave riba Kaya IR Statius van Eps. Kaminda un auto a perde kontrol dal den palu di lus i boltu. Ambulans a transporta 2 viktima pa hospital pa trato mediko. Mas lat a drenta notifikashon ku e viktima J.N.J di 23 aña di edat a fayese a konsekuensia di e aksidente. Departamento di trafiko ta investiga e kaso.
Forsa na e famianan den e momentu nan difisil aki ku perdida di nan ser keri.
FUENTE: KPCN/ LIVE FM.


text:
Pronóstiko di tempu pa Kòrsou i bisindario bálido te djaweps mainta 06:00 o.l., 1 di yuni 2017.
Pronóstiko
Pronóstiko di tempu pa Kòrsou i bisindario bálido te djaweps mainta 06:00 o.l., 1 di yuni 2017.
Kompilá: Djarason 31 di mei 2017, 05:00 o.l. (09:00 UTC).
Tempu: Por lo general parsialmente nublá ku posibilidat pa algu di áwaseru.
Temperatura máksimo lo alkansá 32 ºC i temperatura mínimo 27 ºC.
Solo ta sali 06:10 i ta baha 18:57 o.l.
Bientu: Direkshon generalmente ost i moderá te basta fuerte; forsa 4 te 5 (20 te 39 km/ora, 11 te 21 nudo). Den algun okashon te fuerte den ráfaga; forsa 6 (40 te 50 km/ora, 22 te 27 nudo).
Situashon general: Ola tropikal nan ta sigui move riba e sekshon oriental di Laman Karibe i ainda tin posibilidat pa awa kai brévemente den mainta. Den un otro aspekto, stòf fini di Sahara un bes mas ta desplegá su mes riba e region di Karibe.
Kondishon di laman: Por lo general moderá ku altura di olanan entre 1 i 1.5 meter (3 pa 6 pia).
Fenómeno spesial: Ningun.
Pèrspektiva te djabierne mainta: Shelu ta parsialmente nublá i un wer seku ta dominá.
Meteorólogo: Luciano.
E próksimo boletin di tempu lo wòrdu publiká djárason 11:00 o.l (15:00 UTC).


text:
Ben Marapin, reconocido economista na nos isla a comenta riba influencia di turismo den e crecemento economico cu Aruba a conoce na 2013 y tambe riba con e ta wak futuro di turismo na nos isla.
E ta bisa cu analizando e datonan por mira cu turismo a carga economia na 2013 den sentido cu si e performance di turismo no tabata positivo manera e tabata, e economia lo hasta por tabatin un caida na 2013. “Esey ta un punto cardinal cu nos mester tene cuenta cune: economia a mehora gran parti carga dor di turismo”.
Pa loke ta futuro, Ben Marapin ta bisa cu tin un challenge basta grandi. E ta indica cu IMF a mustra riba e hecho cu turismo a crece, nos ta den e top. “Si bo crece asina e ta bira mas y mas duro pa sigui crece den sentido no den cantidad, pero Minister Otmar Oduber tambe ta desea y purba logra, crece den calidad. Es decir, midi den placa kiermen cada turista cu ta bin, cada tourist night bo ta ricibi mas Dollar, esey ta e idea. Pero no pensa cu bo por sigui haciele manera e crecemento den pasado. Si bo cuminsa yega e top e ta bira mas dificil”.
Papiando di e desaroyo cu ta wordo pusha pa San Nicolas, esta di hacie e di dos capital turistico di Aruba cu enfasis riba e aspecto cultural, Ben Marapin ta bisa cu e idea di bin cu un cos cultural na San Nicolas lo diversifica y pone e turismo bira mas stabiel.
Tambe e economista ta indica cu un punto cardinal cu lo bay yuda eleva e calidad, esta atrae turista cu mas placa, ta por ehempel Ritz Carlton cu a habri porta y Hard Rock Hotel. E impacto directo tey, pero indirectamente tambe un destinacion turistico cu tin un Ritz Carlton, un Hyatt y djis ki un Hard Rock Hotel automaticamente ta bira un destinacion mas popular. Si bira mas popular por haya un mihor prijs pa e productonan.
Riba e aspecto di crece mas, Ben Marapin ta di opinion cu IMF a overlook e hecho cu por switch mercado cu no ta desaroya ainda cu por genera turistanan cu ta gasta. E ta kere cu Brasil ta un mercado hopi importante y e por a compronde cu ta trahando duro riba dje, “no ta algo cu bo por desaroya facil, pero poco poco mi tin confianza cu sigur sigur e approach tey pa haci esey y cu esey lo por bira un pilar dentro di turismo completamente diferente cu e pilar for di Merca, Europa of Venezuela cu lo pone turismo su calidad lo subi y turismo lo ta mas stabiel”.
Ben Marapin Economia a mehora gran parti carga dor di turismoPosted: April 6, 2014 in Uncategorized
Ben Marapin, reconocido economista na nos isla a comenta riba influencia di turismo den e crecemento economico cu Aruba a conoce na 2013 y tambe riba con e ta wak futuro di turismo na nos isla.